text: Fredericia værter for Lakridsfestival
  03 februar 2015 kl. 13.28
  Efter 3 år med fulde huse i København, får jyske lakridsentusiaster nu sin helt egen Lakridsfestival.
  Lørdag d. 28. februar indtager Johan Bülow og de førende aktører indenfor smagen af lakrids Fredericia. Weekenden inden løber festivallen af stablen for fjerde gang i København.
  På lakridsfestivallen kan man selv få fingrene i lakridsen, deltage i "sort arbejde" og handle ind på "sortbørsen".
  På en to timers sansefuld rejse gennem lakridsens univers kan man opleve smagen af lakrids fra lakridsrod til gourmetlakrids, fra køkken til konditori og fra chokolade til udsøgte lakrids petit four. De håndplukkede lakridsaktører præsenterer deres signaturprodukter og der venter flere nylanceringer og syndige smagsprøver på de sorte lækkerier.
  Sundhedseksperten Michelle Kristensen fra Go' Morgen Danmark på TV2 er årets gæst i lakrids-køkkenet. Her disker hun op med tips og tricks til sunde retter med lakrids, der ifølge festivallen selv er det nye sort.
  